Trods en morgen med gråvejr, vil solen allerede i formiddag bryde frem flere steder i landet.

De første fire dage i denne uge har de fleste danskere slet ikke set solen, men det ændrer sig i dag. Inden solen kommer frem skal vi trækkes med skyer, tåge og byger. Størst risiko for en byge er der på Bornholm, men der er også få lokale byger andre steder. I løbet af formiddagen vil dis og tåge efterhånden genere mindre, og solen bryder frem flere steder. Bedst chance for sol er der i Jylland, men også i de østlige egne vil der gå sprækker i skydækket. I eftermiddag vil man flere steder få plads til perioder med sol. Skydækket vil veksle, så de fleste kan forvente perioder med lidt blå himmel og sol, men også perioder med gråvejr. Efter solnedgang vil tungere skyer igen bevæge sig ind over Jylland. Det skyldes en front, som i aften vil give regn til Jylland og Fyn. Sidst på aftenen når regnen også de østlige egne, men i en noget svækket form. Her vil der generelt komme omkring en millimeter regn, mens man i Jylland kan forvente omkring 3 millimeter regn.